04.10.2010 15:36   Igal aastal sureb Venemaal suitsetamise tõttu umbes pool miljonit inimest. ÜRO hinnangul tõotab riigi rahvaarv praeguselt 142 miljonilt 2050. aastaks 116 miljonini kahaneda, vahendas Reuters.    Kuna peamised enneaegse surma põhjused on suitsetamine, alkoholism, AIDS, saastatus ja vaesus, siis kiitis peaminister Vladimir Putin heaks suitsetamisvastase programmi, mille eesmärk on vähendada 2015. aastaks  täiskasvanud suitsetajate arvu veerandi võrra ning kahandada selle abil suitsetamisega seotud haiguste ja surmajuhtumite hulka.    Reklaamtahvlitel tubakareklaam keelustati 2007. aastal ning praegu võib Venemaal tubakatooteid reklaamida ainult trükimeedias, 2012. aastast kaob uue programmi alusel ka see võimalus.    2015. aastaks näeb kava ette keelustada suitsetamine avalikes kohtades, näiteks büroodes, teatrites ja ühistranspordis, sh kaugsõidurongides, kuid restoranid ja baarid jäävad siiski  keelualast välja.